
STANOVISKO
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do svojho návrhu uznesenia, ktorý prijme, tieto body:
<RepeatBlock-Dec>Časť I – Absolutórium za plnenie rozpočtu Agentúry Európskej únie pre justičnú spoluprácu v trestných veciach za rozpočtový rok 2023
1.	berie na vedomie zdôraznenie skutočnosti vydané Dvorom audítorov k ročnej účtovnej závierke; berie na vedomie odpoveď Agentúry Európskej únie pre justičnú spoluprácu v trestných veciach (Eurojust), najmä to, že vysoká miera oneskorených platieb bola spôsobená technickými ťažkosťami pri spracúvaní transakcií v novom rozpočtovom, účtovnom a finančnom systéme SUMMA, ktorý je stále v pilotnej fáze; vyzýva Eurojust, aby prijal osobitné opatrenia s cieľom minimalizovať oneskorenia platieb a zabezpečiť úplné vykonávanie systému;
2.	víta zvýšenie rozpočtu Eurojustu v roku 2023 zo 67 miliónov EUR na 88 miliónov EUR (+ 31 %) a počtu jeho zamestnancov z 285 na 298 (+ 5 %); zdôrazňuje, že počet prípadov, na ktorých pracuje Eurojust, sa v roku 2023 zvýšil o 14 %, pričom Eurojust riešil viac ako 13 000 prípadov a zorganizoval aj 577 koordinačných stretnutí a 21 koordinačných centier, poskytoval právnu, technickú, finančnú a/alebo operačnú podporu 288 spoločným vyšetrovacím tímom, uľahčil vykonanie 1 259 európskych zatykačov, prispel k zatknutiu viac ako 4 200 podozrivých osôb a zaisteniu a/alebo zmrazeniu majetku pochádzajúceho z trestnej činnosti v hodnote viac ako 1 miliardy EUR, vypracoval 1 013 operačných výstupov na podporu prípadov (analýzy, právne poznámky atď.) a umožnil použitie 6 299 európskych vyšetrovacích príkazov; berie na vedomie odpoveď Eurojustu, v ktorej sa zdôrazňuje, že agentúra preskúmala postup zaznamenávania a oznamovania prípadov nesúladu; 
3.	oceňuje úsilie Eurojustu o digitalizáciu justície, konkrétne zavedenie nového systému správy prípadov po poslednej zmene nariadenia o Eurojuste[footnoteRef:1], zavedenie novej platformy pre spoluprácu spoločných vyšetrovacích tímov[footnoteRef:2] a berie na vedomie úlohu Eurojustu ako kontaktného miesta pre tretie krajiny a medzinárodné organizácie, pokiaľ ide o žiadosti o údaje zo systému ECRIS-TCN v kontexte trestných konaní; [1:  Nariadenie Európskeho parlamentu a Rady (EÚ) 2023/2131 zo 4. októbra 2023, ktorým sa mení nariadenie Európskeho parlamentu a Rady (EÚ) 2018/1727 a rozhodnutie Rady 2005/671/SVV, pokiaľ ide o digitálnu výmenu informácií v prípadoch terorizmu (Ú. v. EÚ L, 2023/2131, 11.10.2023, ELI: http://data.europa.eu/eli/reg/2023/2131/oj).]  [2:  Nariadenie Európskeho parlamentu a Rady (EÚ) 2023/969 z 10. mája 2023, ktorým sa zriaďuje platforma spolupráce na podporu fungovania spoločných vyšetrovacích tímov a ktorým sa mení nariadenie (EÚ) 2018/1726 (Ú. v. EÚ L, 2023/969, 17.5.2023, ELI: http://data.europa.eu/eli/reg/2023/969/oj).] 

4.	zdôrazňuje význam toho, aby Eurojust naďalej podporoval Ukrajinu prostredníctvom spoločného vyšetrovacieho tímu, ktorý vyšetruje údajné najzávažnejšie medzinárodné trestné činy spáchané na Ukrajine, prevádzkovaním databázy dôkazov najzávažnejších medzinárodných trestných činov (CICED) s cieľom zabezpečiť, uchovávať a analyzovať dôkazy o najzávažnejších medzinárodných trestných činoch v jednotnej zabezpečenej centrálnej databáze, ako aj zabezpečovaním bezpečnej metódy digitálneho prenosu údajov na predkladanie dôkazov a ich analýzu; ďalej víta zriadenie nového Medzinárodného centra pre stíhanie zločinu agresie voči Ukrajine (ICPA) v Eurojuste s cieľom podporiť vnútroštátne vyšetrovania a dohodnúť sa na spoločných stratégiách vyšetrovania a trestného stíhania a aktívne prispievať k práci pracovnej skupiny pre zaistenie a zmrazenie v záujme zabezpečenia účinného vykonávania sankcií EÚ v celej Európskej únii;
5.	s uspokojením berie na vedomie intenzívnu spoluprácu s agentúrami pre spravodlivosť a vnútorné veci, najmä uzavretie novej pracovnej dohody s Európskym úradom pre boj proti podvodom (OLAF), otvorenie 15 nových prípadov, v ktorých Eurojust podporoval Európsku prokuratúru (EPPO), ako aj spoluprácu na 42 prípadoch s Agentúrou Európskej únie pre spoluprácu v oblasti presadzovania práva (Europol), zdôrazňuje, že Eurojust a Europol spustili pilotný projekt systematickej a štrukturálnej výmeny údajov na účely odhaľovania prepojení; víta akčný plán Eurojustu a úradu OLAF na roky 2022 – 2023 na boj proti trestným činom poškodzujúcim finančné záujmy Európskej únie;
6.	konštatuje s uspokojením, že Eurojust naďalej pomáha Komisii pri revízii rokovaní o medzinárodných dohodách o spolupráci s Eurojustom medzi Úniou a 13 tretími krajinami, o ktorých rokuje Komisia v mene EÚ.
Časť II – Absolutórium za plnenie rozpočtu Agentúry Európskej únie pre základné práva za rozpočtový rok 2023
1.	berie na vedomie pripomienku Dvora audítorov týkajúcu sa opakovane vysokej miery prenosov súvisiacich s operačnými činnosťami, ktoré medzi rokmi 2023 a 2024 dosiahli 6,4 milióna EUR, t. j. 23 % disponibilných viazaných rozpočtových prostriedkov; konštatuje, že je to nižšia miera ako v roku 2022, keď miera prenesených rozpočtových prostriedkov predstavovala 26 %; víta skutočnosť, že Dvor audítorov vyhlásil, že operácie súvisiace s ročnou účtovnou závierkou Agentúry Európskej únie pre základné práva (FRA) za rozpočtový rok 2023 boli zo všetkých významných hľadísk zákonné a správne; zdôrazňuje, že rozpočet na rok 2023 bol na úrovni 34 miliónov EUR; konštatuje a opäť vyjadruje znepokojenie nad tým, že agentúra FRA naďalej čelí obmedzeniam finančných a personálnych zdrojov; víta, že agentúra FRA dokázala plniť svoje ciele a vykonávať aktivity stanovené v jej ročnom pracovnom programe napriek nepretržitému nedostatku ľudských a finančných zdrojov; konštatuje, že zorganizovala alebo spoluorganizovala 421 schôdzí a podujatí namiesto plánovaných 260 a vydala 1 809 komunikačných materiálov namiesto plánovaných 250; s uspokojením konštatuje, že FRA má veľmi vysokú úroveň plnenia, ktorá je vyššia ako 99 %; považuje to za dôležitý ukazovateľ správneho finančného riadenia a dodržiavania rozpočtových zásad; víta spoluprácu s inými agentúrami, orgánmi EÚ a občianskou spoločnosťou s cieľom zabezpečiť dodržiavanie základných práv;
2.	zdôrazňuje úlohu agentúry FRA ako hlavnej strážkyne základných práv a zásad právneho štátu, ktoré sú zakotvené v Charte základných práv EÚ, a oceňuje jej podporu pri zabezpečovaní dodržiavania, ochrany a napĺňania základných práv v existujúcich právnych predpisoch a politikách EÚ v oblasti rovnosti a boja proti diskriminácii, ako sú právne predpisy a politiky EÚ na boj proti rasizmu, antisemitizmu a islamofóbii, pri podpore zberu údajov o rovnosti a vykonávania stratégií rovnosti a boja proti rasizmu, napríklad vnútroštátnych strategických rámcov pre Rómov, a poskytovaní príspevkov k preskúmaniu stratégie pre rovnosť LGBTIQ osôb na roky 2020 – 2025 v polovici trvania, ochrany občianskej spoločnosti a ohrozených obhajcov ľudských práv, ako aj pri podpore revízie smernice o právach obetí, akčného plánu proti rasizmu a stratégie EÚ pre boj proti antisemitizmu a podporu židovského života, a poskytovaní poradenstva k dodržiavaniu základných práv v súvislosti s vývojom a používaním systémov umelej inteligencie a vykonávaním a používaním finančných prostriedkov EÚ;
3.	zdôrazňuje usmernenia agentúry FRA a jej angažovanosť v oblasti azylu a migrácie, hraníc a interoperability a jej dôležitý dôraz na základné práva, medzinárodné záväzky členských štátov a ľudskoprávne predpisy EÚ v tejto oblasti vrátane spolupráce s Agentúrou Európskej únie pre azyl (EUAA) s cieľom zlepšiť chápanie významu opatrovníkov a právnych zástupcov, ktorí pomáhajú deťom bez sprievodu žiadajúcim o medzinárodnú ochranu v rámci Únie, a odbornú prípravu poskytovanú zamestnancom Europolu v záujme zvýšenia informovanosti a pochopenia aspektov základných práv v príslušných operačných kontextoch; víta včasné príspevky agentúry FRA k vykonávaniu smernice o dočasnej ochrane v súvislosti s utečencami z Ukrajiny, ako aj k identifikácii výziev súvisiacich s vykonávaním práva Únie v oblasti dlhodobého pobytu, ako aj k zisteniu nedostatkov vízového kódexu a zoznamu opatrení, ktoré môžu Únia a jej členské štáty prijať s cieľom znížiť počet úmrtí na mori; 
4.	víta príspevok agentúry FRA k hodnoteniu nariadenia o európskej pohraničnej a pobrežnej stráži (ďalej len „nariadenie o EBCG“)[footnoteRef:3], jej účasť na zasadnutiach riadiacej rady Európskej agentúry pre pohraničnú a pobrežnú stráž (Frontex) a spolupredsedníctvo v konzultačnom fóre agentúry Frontex pre základné práva, ako aj jej spoluprácu s Úradom pre základné práva v agentúre Frontex;  [3:  Nariadenie Európskeho parlamentu a Rady (EÚ) 2019/1896 z 13. novembra 2019 o európskej pohraničnej a pobrežnej stráži a zrušení nariadení (EÚ) č. 1052/2013 a (EÚ) 2016/1624 (Ú. v. EÚ L, 2019/1896, 14.11.2019, ELI: http://data.europa.eu/eli/reg/2019/1896/oj).] 

5.	s uspokojením konštatuje, že agentúra FRA poskytla analýzu a odborné znalosti týkajúce sa základných práv na podporu činností a práce iných agentúr EÚ pre spravodlivosť a vnútorné veci vrátane agentúr EUAA, Frontex, Europol, Agentúry Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) a Agentúry Európskej únie pre odbornú prípravu v oblasti presadzovania práva (CEPOL); víta, že agentúra FRA v roku 2023 prispievala k pokroku pri dodržiavaní základných práv, a to aj prostredníctvom usmernení k financovaniu EÚ a riešenia výziev spojených s novými technológiami; vyzýva agentúru FRA, aby určila, do akej miery sú zásady právneho štátu neoddeliteľne spojené so základnými právami a ako by sa táto práca dala začleniť alebo rozvíjať v súčinnosti s prácou Európskej komisie v rámci výročnej správy o právnom štáte; 
6.	víta spoluprácu agentúry FRA s Agentúrou Európskej únie pre kybernetickú bezpečnosť (ENISA) na ochrane súkromia a ochrane údajov počas celého vývoja a vykonávania iniciatív v oblasti kybernetickej bezpečnosti a s agentúrou eu-LISA na zabezpečení toho, aby koncepcia a používanie informačných systémov spĺňali normy v oblasti základných práv.
Časť III – Absolutórium za plnenie rozpočtu Agentúry Európskej únie pre azyl za rozpočtový rok 2023
1.	konštatuje, že v roku 2023 bolo v 29 krajinách EÚ+ podaných viac ako 1,1 milióna žiadostí o medzinárodnú ochranu (+ 18 % v porovnaní s rokom 2022) a vydaných viac ako 1 milión rozhodnutí o poskytnutí dočasnej ochrany; zdôrazňuje významnú podporu, ktorú agentúra EUAA v tejto súvislosti poskytla členským štátom[footnoteRef:4]; požaduje pre agentúru EEAA primeraný objem finančných prostriedkov, najmä v prípade, že agentúra dostane výrazne viac úloh v súvislosti s vykonávaním Paktu o migrácii a azyle; [4:  Medzi krajiny EÚ+ patria členské štáty Európskej únie (EÚ), ako aj krajiny pridružené k schengenskému priestoru.] 

2.	berie na vedomie zvýšenie rozpočtu agentúry EUAA v roku 2023 z 208 miliónov EUR na 288 miliónov EUR (+ 10 %) a počtu jej zamestnancov z 519 na 529 (+ 2 %); poukazuje na to, že Dvor audítorov vo svojich správach z roku 2017 a 2020 zistil, že zmluvy agentúry EUAA na nájom priestorov na Lesbose a v Ríme neboli v súlade so zákonom vzhľadom na nedostatočnú súťaž a nedodržanie zásady hospodárnosti, čo znamená, že všetky následné platby podľa týchto zmlúv boli nezákonné; pripomína poznámky audítora, že tieto nezákonné platby predstavovali do roku 2023 celkovo 123 800 EUR;
3.	víta skutočnosť, že rezervná skupina v oblasti azylu začala fungovať a koncom roka 2023 zahŕňala takmer 350 expertov; vyjadruje poľutovanie nad tým, že plánovaný počet 500 expertov sa z dôvodu oneskorenia pri nomináciách expertov niektorými členskými štátmi ešte nedosiahol; vyzýva členské štáty, aby si plnili svoje povinnosti týkajúce sa národných expertov s cieľom zabrániť tomu, že agentúra bude musieť využívať externých dodávateľov;
4.	víta skutočnosť, že 16. mája 2023 sa ujal funkcie prvý pracovník agentúry EUAA pre základné práva; oceňuje zriadenie viditeľného a ľahko dostupného mechanizmu podávania sťažností, ktorý vypracoval pracovník pre základné práva po konzultácii s Komisiou a konzultačným fórom;
5.	víta prijatie revidovanej stratégie vonkajšej spolupráce[footnoteRef:5] a stratégie v oblasti zraniteľnosti agentúry EUAA[footnoteRef:6]; zdôrazňuje, že obe by mali slúžiť ako záruka ochrany základných práv v azylových a prijímacích systémoch krajín EÚ+;  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf. ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf. ] 

6.	oceňuje úsilie agentúry EUAA o prechod na digitalizáciu, a to aj prijatím stratégie pre digitálne inovácie v azylových konaniach a systémoch prijímania[footnoteRef:7]; [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf. ] 

7.	s uspokojením konštatuje, že EUAA zorganizovala 1 000 školení a že sa neustále zvyšuje počet vyškolených úradníkov a aktérov občianskej spoločnosti v oblasti azylu a prijímania (+ 6 % v porovnaní s rokom 2022); víta ďalší rozvoj európskeho vzdelávacieho programu v oblasti azylu s modulmi odbornej prípravy, ako sú moduly zamerané na rodovo motivované násilie, zraniteľnosť a situáciu detí v azylovom procese;
8.	opakuje svoju výzvu z minulého roka, aby EUAA pravidelne informovala Parlament o všetkých vyšetrovaniach úradu OLAF.
Časť IV – Absolutórium za plnenie rozpočtu Agentúry Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti za rozpočtový rok 2023
1.	vyjadruje poľutovanie nad tým, že v roku 2023 dosiahli výdavky, ktoré neboli v súlade s predpismi, výšku 12,6 milióna EUR, čo predstavuje 3,2 % celkových dostupných platobných rozpočtových prostriedkov a presahuje prah významnosti stanovený pre audit, v dôsledku čoho vydal Dvor audítorov výrok s výhradou k zákonnosti a správnosti platieb; vyzýva agentúru eu-LISA, aby pripravila podrobný plán nápravných opatrení, ktorý bude obsahovať harmonogram a uvádzať zodpovednosť za odstránenie výdavkov, ktoré nie sú v súlade s predpismi; vyzýva agentúru, aby priebežne a pravidelne informovala Dvor audítorov o tom, ako napreduje plnenie tohto plánu nápravných opatrení;
2.	so znepokojením berie na vedomie zdôraznenie skutočnosti vydané Dvorom audítorov k ročnej účtovnej závierke z dôvodu dvoch aktívnych rámcových zmlúv; opakuje svoje znepokojenie z toho, že niekoľko pripomienok Dvora audítorov z predchádzajúcich rokov stále nie je vyriešených; vyzýva agentúru eu-LISA, aby sa riadila pripomienkami Dvora audítorov a zvýšila úsilie o vykonanie nápravných opatrení vo všetkých zostávajúcich prípadoch nesúladu a aby orgánu udeľujúcemu absolutórium podala správu o dosiahnutom pokroku;
3.	berie na vedomie úsilie agentúry eu-LISA o dosiahnutie cieľov stanovených na rok 2023 v jednotnom programovom dokumente na roky 2023 – 2025; s uspokojením berie na vedomie úplné zavedenie obnoveného Schengenského informačného systému (SIS) v marci a hladkú integráciu Cypru do SIS v júli 2023 a integráciu Chorvátska do vízového informačného systému (VIS);
4.	berie na vedomie nový plán interoperability; vyjadruje poľutovanie nad tým, že nový harmonogram zavádzania a interoperability informačných systémov EÚ bol potrebný z dôvodu oneskorení vo vývoji systému vstup/výstup (EES), Európskeho systému pre cestovné informácie a povolenia (ETIAS) a Európskeho informačného systému registrov trestov pre štátnych príslušníkov tretích krajín (ECRIS-TCN); vyzýva agentúru eu-LISA, aby sa prednostne venovala rýchlemu zavedeniu týchto informačných systémov a stanovila nový konkrétny dátum ich uvedenia do prevádzky; zdôrazňuje, že rýchla, účinná a spoľahlivá výmena informácií má zásadný význam pre zachovanie a posilnenie priestoru slobody, bezpečnosti a spravodlivosti v Únii;
5.	víta skutočnosť, že agentúra eu-LISA sa zamerala aj na kybernetickú bezpečnosť a boj proti hrozbám v kybernetickej oblasti, najmä na potrebné prípravy na povinnosti vyplývajúce z nových nariadení Únie o informačnej bezpečnosti a kybernetickej bezpečnosti; zdôrazňuje skutočnosť, že agentúra eu-LISA prevádzkuje a udržiava platformu na monitorovanie bezpečnosti, plán kybernetických incidentov, príručky reakcie a stálu pohotovosť s cieľom zabezpečiť včasnú identifikáciu kybernetických hrozieb a reakciu na ne; víta úlohu agentúry eu-LISA pri podpore medziagentúrnych cvičení kybernetickej bezpečnosti v spolupráci so sieťou agentúr pre spravodlivosť a vnútorné veci; 
6.	víta skutočnosť, že agentúra eu-LISA začala prípravy na prevzatie prevádzkového riadenia systému e-CODEX (komunikácia v oblasti elektronickej justície prostredníctvom výmeny údajov online) a že začala aj prípravy na navrhnutie a vývoj platformy na spoluprácu spoločných vyšetrovacích tímov s cieľom zaistiť bezpečnú elektronickú výmenu informácií na účely cezhraničného vyšetrovania trestných činov; berie na vedomie preskúmanie pravidiel predchádzania konfliktom záujmov týkajúcich sa zástupcov správnej rady a poradných skupín a ich riadenia.

Časť V – Absolutórium za plnenie rozpočtu Európskej agentúry pre pohraničnú a pobrežnú stráž za rozpočtový rok 2023
1.	berie na vedomie výrazný nárast v počte návratov, pričom agentúra Frontex prekročila svoj cieľ 20 000 osôb tým, že pomohla pri celkovo 39 239 návratoch, čo zahŕňa pozoruhodný 87 % nárast v počte dobrovoľných návratov a 20 % nárast v počte nútených návratov v porovnaní s rokom 2022; víta posilnenú podporu poskytovanú členským štátom v oblasti pomoci po návrate a po príchode, pričom agentúra Frontex prekročila svoj cieľ 5 000 prípadov v spoločnom systéme reintegrácie, keď v roku 2023 úspešne zvládla 6 438 prípadov;
2.	berie na vedomie postupné rozširovanie spolupráce s tretími krajinami v priebehu roka 2023, ktoré zahŕňalo rôzne činnosti, ako sú oboznamovacie návštevy, identifikačné misie a semináre, s celkovým počtom 36 iniciatív zameraných na posilnenie spolupráce;
3.	zdôrazňuje kľúčovú rolu a hlavnú úlohu agentúry Frontex pri ochrane vonkajších hraníc Únie; uznáva zásadnú úlohu, ktorú agentúra Frontex zohráva aj pri pátracích a záchranných operáciách (SAR), pričom námorné a letecké prostriedky sa nasadili v spoločných operáciách reagujúcich na 785 incidentov zahŕňajúcich 43 508 migrantov, čo zdôrazňuje rozhodujúci prínos agentúry Frontex k humanitárnemu úsiliu; konštatuje so znepokojením, že podľa databázy Statista v roku 2023 umrelo 3 105 migrantov pri plavbe cez Stredozemné more; zdôrazňuje potrebu zintenzívniť úsilie o predchádzanie pašovaniu ľudí a obchodovaniu s ľuďmi;
4.	zdôrazňuje pozitívny pokrok v plnení cieľov v oblasti základných práv vrátane prebiehajúceho vykonávania akčného plánu pre základné práva a nezávislého hodnotenia dodržiavania rámca pre základné práva agentúrou v súlade s nariadením o európskej pohraničnej a pobrežnej stráži; víta proaktívne následné opatrenia agentúry Frontex v súvislosti so sťažnosťami týkajúcimi sa základných práv, pričom väčšina z nich bola zamietnutá z dôvodu neprípustnosti; zdôrazňuje význam úzkej spolupráce s vnútroštátnymi orgánmi, aby sa zabezpečili vhodné následné opatrenia na základe obvinení z porušovania základných práv v súlade s vnútroštátnymi mechanizmami v oblasti základných práv; zdôrazňuje, že pracovníci agentúry Frontex musia dbať na to, aby neboli zapojení do žiadnych krokov, ktoré môžu priamo alebo nepriamo porušovať základné práva; víta posilnený záväzok agentúry Frontex k transparentnosti a zodpovednosti; zdôrazňuje potrebu podrobnejších informácií o ukončených operáciách;
5.	podporuje pokračujúce úsilie agentúry Frontex o posilnenie svojho pracovníka pre základné práva, pričom berie na vedomie, že v roku 2023 bolo zamestnaných 46 členov monitorovacej skupiny pre základné práva; zdôrazňuje, že je dôležité zabezpečiť, aby sa všetci členovia monitorovacej skupiny pre základné práva prijímali do platovej triedy AD s cieľom ďalej posilňovať ich kapacitu a nezávislosť; uznáva, že agentúra Frontex podnikla významné kroky v reakcii na stanoviská pracovníka pre základné práva, najmä v otázkach, ako je uplatňovanie hľadiska rodovej rovnosti a obchodovanie s ľuďmi;
6.	s uznaním konštatuje, že väčšina cieľov v oblasti základných práv bola v roku 2023 splnená, čo prispelo k spoľahlivejšiemu prístupu k operáciám agentúry Frontex založenému na právach; vyjadruje poľutovanie nad tým, že napriek oficiálnym odpovediam výkonného riaditeľa agentúry Frontex sa nepodnikli konkrétne kroky na základe niektorých stanovísk pracovníka pre základné práva, a preto vyzýva, aby sa naďalej kládol dôraz na vykonávanie takýchto konkrétnych opatrení na základe odporúčaní pracovníka pre základné práva a aby sa ďalej posilnil rámec agentúry Frontex v oblasti ľudských práv;
7.	berie na vedomie, že v roku 2023 bolo prijatých 217 správ o incidentoch údajného porušenia základných práv a predložených 104 správ o závažných incidentoch, z ktorých 48 sa týkalo základných práv, prijatie 67 sťažností prostredníctvom mechanizmu agentúry Frontex na podávanie sťažností, začatie 55 vyšetrovaní závažných incidentov v roku 2023 a uzavretie 39 závažných incidentov, pričom sa zistilo, že k porušeniu základných práv došlo pravdepodobne v takmer 50 % uzavretých prípadov; berie na vedomie, že vyšetrovania poukázali aj na záväzok agentúry Frontex k transparentnosti, zodpovednosti a neustálemu zlepšovaniu;
8.	naliehavo vyzýva agentúru Frontex, aby bezodkladne zabezpečila úplné vykonanie všetkých odporúčaní európskych audítorských a kontrolných orgánov, najmä odporúčaní úradu OLAF a pracovnej skupiny Európskeho parlamentu pre kontrolu agentúry Frontex, európskej ombudsmanky, Dvora audítorov a pracovnej skupiny agentúry Frontex pre základné práva a právne operačné aspekty operácií (WG FRaLO);
9.	konštatuje so znepokojením, že Dvor audítorov od roku 2018 poukazuje na vysokú mieru prenosov a zrušenia rozpočtových prostriedkov, ktoré uskutočnila agentúra Frontex, a že tento problém pretrvával aj v roku 2023; ďalej konštatuje, že agentúra Frontex má naďalej ťažkosti s dosiahnutím požadovaného počtu obsadených miest, ktorý je stanovený v jej pláne pracovných miest, a že tento problém existuje minimálne od roku 2018; upozorňuje na pretrvávajúce obavy Dvora audítorov, ktoré sa týkajú chýbajúcich pravidiel oznámených konfliktov záujmov v súvislosti s postupmi prijímania zamestnancov v agentúre Frontex;
10.	berie na vedomie dôraz na záležitosť, ktorý vydal Dvor audítorov v prípade ročnej účtovnej závierky v súvislosti s výpočtom príspevkov krajín pridružených k schengenskému priestoru v roku 2022; berie na vedomie odpoveď agentúry Frontex, že tieto výpočty sa riadia zavedenými postupmi schválenými správnou radou a Komisiou; vyzýva Komisiu, aby preskúmala tieto dohody s cieľom zabezpečiť väčšiu konzistentnosť v spôsobe stanovovania príspevkov určených Únii a jej agentúram;
11.	vyzýva Komisiu, aby vzhľadom na náročnú migračnú krízu, najmä po nadobudnutí účinnosti Paktu o migrácii a azyle, a hybridné operácie Ruska a Bieloruska nadviazala na vyhlásenie predsedníčky Komisie Ursuly von der Leyenovej z júla 2024, podľa ktorého má agentúra Frontex všetky predpoklady na ďalšie zvýšenie počtu svojich zamestnancov až na 30 000; zdôrazňuje, že toto rozšírenie by výrazne posilnilo schopnosť agentúry Frontex zvládať a riadiť migračné toky a zaistiť bezpečnosť a dodržiavanie základných práv na vonkajších hraniciach Únie, čím by sa posilnila jej zásadná úloha v širšej migračnej stratégii Únie; vyzýva Komisiu, aby prijala potrebné kroky, na základe ktorých sa agentúre Frontex poskytnú zdroje zodpovedajúce súčasnej geopolitickej situácii a umožňujúce bojovať proti prevádzačstvu.
Časť VI – Absolutórium za plnenie rozpočtu Agentúry Európskej únie pre odbornú prípravu v oblasti presadzovania práva za rozpočtový rok 2023
1.	uznáva, že agentúra CEPOL zintenzívnila svoje úsilie o poskytnutie komplexného portfólia odbornej prípravy vo všetkých oblastiach Európskej multidisciplinárnej platformy proti hrozbám trestnej činnosti (EMPACT); konštatuje, že najobľúbenejšími témami boli závažná a organizovaná trestná činnosť a počítačová kriminalita, na ktorých sa v roku 2023 zúčastnilo takmer 62 % celkového počtu účastníkov; zdôrazňuje, že Dvor audítorov pri kontrole platieb v súvislosti s rámcovou zmluvou na služby spojené s cestami a organizovaním podujatí skonštatoval, že agentúra CEPOL monitorovala plnenie zmlúv skôr na úrovni platieb ako rozpočtových záväzkov; súhlasí s Dvorom audítorov, že tento prístup nie je v súlade s článkom 111 nariadenia EÚ o rozpočtových pravidlách;
2.	víta skutočnosť, že agentúra CEPOL uverejnila preskúmanie strategických potrieb EÚ v oblasti odbornej prípravy na roky 2022 – 2025 v polovici trvania, v ktorom sa identifikujú novovzniknuté strategické potreby príslušníkov orgánov presadzovania práva v oblasti odbornej prípravy na úrovni EÚ;
3.	víta skutočnosť, že agentúra CEPOL naďalej poskytovala portfólio odbornej prípravy v oblasti počítačovej kriminality prostredníctvom svojej Akadémie boja proti počítačovej kriminalite; víta skutočnosť, že špecializovaná odborná príprava zlepšila znalosti o počítačovej kriminalite a kybernetické kapacity v Európe v oblasti boja proti sexuálnemu vykorisťovaniu detí, online podvodom a kybernetickým útokom a že agentúra CEPOL vypracovala svoj vôbec prvý špecializovaný seminár o umelej inteligencii;
4.	s poľutovaním konštatuje, že činností odbornej prípravy v oblasti základných práv a ochrany údajov bolo v roku 2023 menej (keď sa vykonalo 19 činností s 2 063 účastníkmi) ako v roku 2022 (30 činností so 4 014 účastníkmi); zdôrazňuje, že hlavným cieľom agentúry CEPOL je podporovať, rozvíjať, vykonávať a koordinovať odbornú prípravu príslušníkov orgánov presadzovania práva a zároveň klásť osobitný dôraz na ochranu ľudských práv a základných slobôd v kontexte presadzovania práva; zároveň uznáva, že celkový počet účastníkov sa zvýšil na 46 431; vyzýva agentúru CEPOL, aby zvýšila transparentnosť pri plánovaní a monitorovaní realizácie týchto potrieb v oblasti odbornej prípravy, najmä v kontexte nových výziev, ako je čoraz väčšia úloha technológií pri presadzovaní práva.
Časť VII – Absolutórium za plnenie rozpočtu Európskeho monitorovacieho centra pre drogy a drogovú závislosť za rozpočtový rok 2023
1.	konštatuje, že 1. júla 2023 nadobudlo účinnosť nové nariadenie o Agentúre Európskej únie pre drogy (EUDA)[footnoteRef:8], ktorým sa zrušuje a nahrádza nariadenie o Európskom monitorovacom centre pre drogy a drogovú závislosť (EMCDDA)[footnoteRef:9], a víta nový, širší mandát agentúry EUDA; pripomína, že nariadenie o agentúre EUDA má za cieľ zaoberať sa drogovou problematikou holistickým spôsobom založeným na dôkazoch, a vyzýva agentúru, aby zabezpečila úplné vykonávanie svojho nového mandátu; berie na vedomie zvýšenie rozpočtu agentúry EMCDDA v roku 2023 z 26 miliónov EUR na 29 miliónov EUR (+ 13 %) a zníženie počtu jej zamestnancov zo 110 na 101 (- 1 %); [8:  Nariadenie Európskeho parlamentu a Rady (EÚ) 2023/1322 z 27. júna 2023 o Agentúre Európskej únie pre drogy (EUDA) a o zmene nariadenia (ES) č. 1920/2006 (Ú. v. EÚ L, 2023/1322, 30.6.2023, ELI: http://data.europa.eu/eli/reg/2023/1322/oj). ]  [9:  Nariadenie Európskeho parlamentu a Rady (ES) č. 1920/2006 z 12. decembra 2006 o Európskom monitorovacom centre pre drogy a drogovú závislosť (Ú. v. EÚ L, 1920/2006, 27.12.2006, ELI: http://data.europa.eu/eli/reg/2006/1920/oj).] 

2.	víta príspevok EMCDDA k platforme EMPACT a operačným akčným plánom cyklu politík EÚ v oblasti organizovanej a závažnej medzinárodnej trestnej činnosti; oceňuje príspevok EMCDDA k novému plánu EÚ na zintenzívnenie boja proti obchodovaniu s drogami a zločineckým sieťam[footnoteRef:10];  [10:  https://ec.europa.eu/commission/presscorner/detail/sk/ip_23_4981. ] 

3.	víta pokračujúce úsilie agentúry EMCDDA o vykonávanie systému včasného varovania EÚ v spolupráci s partnermi v členských štátoch; konštatuje, že bolo oznámených 26 nových psychoaktívnych látok a že celkový počet nových psychoaktívnych látok, ktoré sa v súčasnosti monitorujú, je približne 950; oceňuje technické správy, ktoré agentúra uverejňuje;
4.	uznáva, že EMCDDA v roku 2023 vypracovalo 30 vedeckých a inštitucionálnych publikácií a takisto bolo autorom alebo spoluautorom 14 vedeckých článkov a knižných kapitol, oceňuje vedecké a odborné poradenstvo agentúry založené na dôkazoch;
5.	víta spustenie Európskej správy o drogách za rok 2023, ktorá bola uverejnená digitálne a pozostáva z modulov, a zavedenie modulov týkajúcich sa amfetamínu a kanabisu v spoločnej správe EMCDDA a Europolu s názvom Trhy s drogami v EÚ: podrobná analýza;
6.	s uspokojením konštatuje, že EMCDDA poskytovalo pravidelnú a cennú podporu a informácie o drogových politikách tvorcom vnútroštátnych politík a koordinovalo prípravné vedecké preskúmania poškodenia zdravia súvisiaceho s drogami, liečby a postupov znižovania takéhoto poškodenia; zdôrazňuje, že je dôležité pokračovať v tejto zásadnej práci, aby sa riešili vznikajúce trendy a výzvy, a vyzýva na ďalšie posilňovanie týchto činností, a to podporovaním užšej spolupráce s členskými štátmi a zabezpečením riadneho poskytovania zistení širšiemu okruhu ľudí vrátane zdravotníckych pracovníkov a širokej verejnosti;
7.	zdôrazňuje, že EMCDDA vyškolilo viac ako 3 300 odborníkov pracujúcich v oblasti drog vrátane zdravotníckych pracovníkov, príslušníkov orgánov presadzovania práva a tvorcov politík v rámci Únie aj mimo nej a že na ôsmich webinároch organizovaných centrom EMCDDA sa zúčastnilo približne 4 800 odborníkov; víta spoluprácu s inými agentúrami EÚ.
Časť VIII – Absolutórium za plnenie rozpočtu Agentúry Európskej únie pre spoluprácu v oblasti presadzovania práva za rozpočtový rok 2023
1.	vyjadruje znepokojenie v súvislosti s pripomienkou Dvora audítorov týkajúcou sa zákonnosti a správnosti operácií súvisiacich s grantom na prevádzku, ktorý má financovať činnosti vnútroštátnych policajných síl v členskom štáte; konštatuje, že Dvor audítorov na záver skonštatoval, že časť grantu vo výške 279 000 EUR bola neoprávnená; zdôrazňuje, že Europol na žiadosť Dvora audítorov identifikoval ďalšie granty, v rámci ktorých bola DPH v roku 2023 vrátená za podobné činnosti, čo viedlo k neoprávneným platbám; berie na vedomie odpoveď Europolu, že Europol už nebude považovať DPH za oprávnený náklad v prípade grantov na prevádzku, a tak zabezpečí, že bude dodržiavať nariadenie o rozpočtových pravidlách 2018/1046;
2.	s uspokojením konštatuje, že v roku 2023 Europol prijal 107 856 operačných príspevkov, podporil 3 155 operácií, zriadil 27 operačných skupín, poskytol 21 096 odpovedí v prvej línii v rámci aplikácie SIENA a poskytoval vnútroštátnym orgánom, členským štátom a tretím stranám lepšie operačné informačné kapacity;
3.	oceňuje úspešné zavedenie PERCI (platforma EÚ pre nezákonný obsah online), a najmä úplné vykonanie odporúčaní európskeho dozorného úradníka pre ochranu údajov (EDPS); oceňuje intenzívnu spoluprácu s EDPS a spoločnou pracovnou skupinou zriadenou s agentúrou Frontex s cieľom nadviazať na odporúčania EDPS v súvislosti s programom PeDRA (spracovanie osobných údajov na analýzu rizík) agentúry Frontex, v rámci ktorého majú obe agentúry veľký záujem na ochrane základných práv pri súčasnom presadzovaní bezpečnosti;
4.	požaduje, aby spolupráca medzi Europolom a inými agentúrami SVV bola plne transparentná a aby sa zabezpečila zodpovednosť v súlade s pravidlami EÚ týkajúcimi sa transparentnosti, ako aj so základnými právami a normami v oblasti ochrany údajov;
5.	víta vykonávanie nariadenia o Europole[footnoteRef:11] zmeneného v roku 2022, najmä rýchle vymenovanie pracovníka pre základné práva v januári 2023, čo predstavuje významný krok smerom k posilneniu záväzku Europolu v oblasti dodržiavania ľudských práv pri jeho operáciách; [11:  Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L, 2016/794, 24.5.2016, ELI: http://data.europa.eu/eli/reg/2016/794/oj).] 

6.	konštatuje so znepokojením, že na organizovanú trestnú činnosť sa v čoraz väčšej miere najímajú deti a mladí ľudia; zdôrazňuje význam jasnej a komplexnej stratégie na predchádzanie tomuto javu a boj proti nemu;
7.	oceňuje pretrvávajúcu a neoceniteľnú podporu Europolu Ukrajine, najmä prostredníctvom jeho účasti v spoločnom vyšetrovacom tíme zameranom na vyšetrovanie údajných najzávažnejších medzinárodných trestných činov spáchaných na Ukrajine; s uspokojením berie na vedomie vytvorenie operačnej skupiny zameranej na poskytovanie cielenej podpory prebiehajúcemu vyšetrovaniu vojnových zločinov, čo poukazuje na kľúčovú úlohu Europolu v oblasti medzinárodnej spravodlivosti a zodpovednosti;
8.	ďalej uznáva úsilie Komisie o silnejšiu a bezpečnejšiu Európu, ako uviedla predsedníčka Ursula von der Leyen vo svojom vyhlásení z roku 2024; vyzýva Komisiu, aby zdvojnásobila počet zamestnancov Europolu a uznala ústrednú úlohu Europolu pri zaisťovaní bezpečnosti v celej Únii a jeho schopnosť reagovať na vznikajúce hrozby; ďalej zdôrazňuje, že toto rozšírenie ešte viac posilní schopnosť Europolu podporovať členské štáty v boji proti závažnej a organizovanej trestnej činnosti online aj offline, čo prispeje k bezpečnejšej Európe pre všetkých. 

</RepeatBlock-Dec>

